ગિરનાર રોડ પર અશોક શિલાલેખની સામે જ દ્રવ્યેશ્વર મહાદેવનું મંદિર આવેલું છે. બાજુમાંજ ટબુડી વાવ છે. આ સ્થળ એટલે જોગણીયા ડુંગરની તળેટી. જોગણીયા ડુંગરમાં આવેલા મહાકાળી માતાજીનાં સ્થાનકે અસંખ્ય લોકો જાય છે. સોનાપુરીની પાછળ બાળ સ્મશાનમાંથી તેનો રસ્તો પસાર થાય છે. આ રસ્તે સાવજો, ઘોરખોદીયાં ખુબજ હોય છે. મહાકાળીની જગ્યાથી એકાદ કલાકનાં રસ્તે એક ગુફા આવેલી છે. તેમાં પ્રવેશવા માટે માણસે ગોઠણીયાભેર નમીને અંદર પ્રવેશવું પડે. જોકે, આ ગુફા અંદરથી 4 થી 5 લોકો સમાઇ શકે એવી મોટી છે. ગુફાની અંદર ઠંડક હોય છે. અહીં પૌરાણિક શિવલીંગ છે.